Hallitus esittää erittäin vaaralliseksi luokitetuille vangeille lisärangaistusta. Oikeus- ja työministeri Jari Lindström sanoo Ilta-Sanomille, että lakihanke etenee eduskunnan käsiteltäväksi lähiaikoina.

Oikeus- ja työministeri Jari Lindström (ps.) ja monet muut viranomaiset ovat olleet huolissaan siitä, kun erittäin vaarallisiksi luokitellut vangit on päästetty vapauteen ilman minkäänlaista valvontaa.

Esimerkiksi sarjakuristajana tunnettu mies pääsi vapauteen viime joulukuussa, uutisoi oululainen Kaleva-lehti.

Lehden mukaan mies istui naisiin kohdistuneista kuristuksista vankilassa yli 20 vuotta. Hänelle on tehty vuosien saatossa useita vaarallisuusarvioita, ja hänet on toistuvasti määritelty tuomioistuimissa erittäin vaaralliseksi toisen hengelle, terveydelle tai vapaudelle. Hän ei joutunut vapautuessaan minkäänlaiseen valvontaan.

Jatkossa vastaavankaltaisiin tapauksiin saattaa tulla muutos.

Hallituksen esityksen mukaan erittäin vaaralliseksi luokiteltu, koko rangaistusajan vankilassa suorittanut vanki, joka on useasti syyllistynyt väkivaltarikoksiin, voitaisiin jatkossa määrätä vankeusajan jälkeen vuoden mittaiseen valvontaan. Lindström vahvistaa asian Ilta-Sanomille. Hänen mukaansa tämmöisiä vankeja on noin 30-40.

Tarkoituksena on estää väkivaltaisten vankien uudet rikokset.

– Tämä koskee siis niitä vankeja, joilla on riski uusia erittäin vakava rikos. Puututtaisiin siihen, että he eivät uusi rikoksia, ja pääsisivät takaisin tähän yhteiskuntaan. Siinä on se idea.

– He eivät suoraan vapaudu tyhjän päälle, vaan nyt siellä olisi se valvonta sekä myös tuki. Tämä on siinä mielessä nyt ihan uusi rangaistusmuoto. Jos ammattilainen tervehti ilolla tätä uudistusta, niin kyllä minä luotan, että tämä on fiksu esitys, Hämeenlinnassa seminaarissa vieraillut Lindström kertoo.

Lindström viittasi kommentillaan Hämeenlinnan vankilanjohtajan Tuomo Kärjenmäen tiistaina esittämään kommenttiin hallituksen esityksestä.

– Näen tämän tervetulleena. Hirvittää päästä henkilö vapaaksi, joka on todettu erittäin vaaralliseksi. Jopa avolaitoksessa on ollut käveleviä pommeja, Kärjenmäki sanoi Hämeenlinnan vankilassa järjestetyssä rikos- ja rangaistus –seminaarissa.

Lindströmin mukaan käytännössä vaaralliseksi luokitellun vangin valvontaan tarvitaan teknistä välineistöä, kuten jalkapantaa.

– Siinä on ilman muuta tekniset apuvälineet, eli valvottaisiin aikatauluja. Eli kotona pitäisi olla tiettyyn aikaan ja näin poispäin. Totta kai se sitoo jonkun verran henkilökuntaa, eikä se siis ilmaiseksi synny. Arvioidut kustannukset ovat parin miljoonan euron luokkaa (vuodessa), mutta asia tarkentuu myöhemmin, Lindström korostaa.

– Mutta se hyöty, mikä tästä saadaan, on minun mielestäni perusteltua käyttää näitä rahoja, Lindström tähdensi.

Hänen mukaansa hallitus antaa esityksen laista eduskunnalle vielä tämän kuun aikana.

– Esitys eduskunnalle annetaan tämän kuun aikana.

– Viimeistään ensi vuoden alussa tämä voisi astua voimaan, Lindström kertoo.

Päivitys kello 15.58: Tarkennettu Lindströmin kommenttia arvioiduista kustannuksista.